Čislák, Viliam, minister zdravotníctva SR (2015-09-24):
Vážená pani predsedajúca, dámy a páni, vážený pán poslanec, myslím si, že zopakujem zase to, čo som vravel v prvých dvoch odpovediach, čo sa týka postupu šetrenia, aká inštitúcia túto záležitosť šetriť môže a akým spôsobom jednoducho postupovať bude. Čiže je pre mňa veľmi dôležité, aby Úrad pre dohľad nad zdravotnou starostlivosťou naozaj tieto zmluvy prešetril, do akej miery sú štandardné, do akej miery sú neprimerané alebo či sú vlastne v súlade so zákonom. Tu musím zopakovať. Čo sa týka Všeobecnej zdravotnej poisťovne, samozrejme, veľa otázok tu ešte dostávam, čo sa týka Všeobecnej a v súvislosti s pánom generálnym riaditeľom bývalým, ale dovoľte mi, aby som povedal niektoré fakty. Bol by som nerád, ak by sa v súvislosti s týmto prípadom negovali výsledky, ktoré Všeobecná zdravotná poisťovňa dosiahla za posledné tri roky pod súčasným vedením. Mám na mysli viaceré pozitívne zmeny a systémové kroky s pozitívnym dopadom na celý systém zdravotného poistenia. Hovorím napríklad o úspešnom projekte Kto operuje, dostane viac, v rámci ktorého sa za dva roky podarilo znížiť počet poistencov na čakacích listinách o 66 percent. Všeobecná zdravotná poisťovňa nemocniciam za dva roky od začiatku projektu zaplatila v podobe tzv. bonusov navyše viac ako 33 miliónov eur. Všeobecná zdravotná poisťovňa ako jediná zdravotná poisťovňa na Slovensku v minulom roku podrobne zmapovala súčasnú sieť ambulancií špecialistov a definovala nové kritériá zazmluvnenia tak, aby zvýšila kvalitu a dostupnosť ambulancií špecialistov v jednotlivých regiónoch. Mnohí lekári na základe plnenia nových kritérií získali zmluvy na štvorročné obdobie, čo znamená, že môžu napríklad investovať do svojich ambulancií a ich lepšieho vybavenia a majú pritom garantovanú istotu zmluvného vzťahu na dlhšie časové obdobie ako doteraz. Za zmienku stojí aj systematická podpora prevencie, vďaka ktorej poisťovňa šetrí budúce náklady na liečbu poistencov. V minulom roku Všeobecná zdravotná poisťovňa podporila prevenciu rakoviny hrubého čreva a konečníka a v tomto roku sa zamerala na prevenciu cievnej mozgovej príhody, teda ochorenia, ktoré najviac ohrozujú našich pacientov a patria im popredné miesta v štatistika úmrtia na Slovensku. Spomeniem zavedenie nového systému schvaľovania hospitalizácií, e-hospice, otvorenie e-pobočky a významný pokrok v rozvoji elektronických služieb a takto by som, samozrejme, mohol pokračovať ďalej. Ešte krátky dovetok. Všeobecná zdravotná poisťovňa neuzatvára zmluvy rozhodnutím jedného riaditeľa, ako som povedal, ale je to dvojstupňový krok, to znamená v teréne špecialisti, následne druhý krok špecialisti na generálnom riaditeľstve a následne podpis zmluvy generálneho riaditeľa. Čo sa týka už spomínanej pseudokauzy, na ktorú sa pýtate, viackrát som na to odpovedal, odpoviem aj teraz. Odpovedal som v kontexte, zopakujem ešte raz, v tej chvíli som vravel, že máme k dispozícii vyhlásenie distribútora, ktoré, samozrejme, bohužiaľ, keď tá kauza začala, až po piatich týždňoch zverejnil a, samozrejme, tú istú možnosť a tú istú správu mal aj zdravotnícky výbor, kedy sme všetci, ako sme tam spoločne boli, sme sa mohli dozvedieť, že naozaj medzi distribútorom a nemocnicou sa jednalo o 6 % maržu, ale zároveň jedným dychom som dodal, že, samozrejme, správnu radu som okamžite vymenil, orgány činné v trestnom konaní ešte v jeseni boli vyzvané k tomu, aby konali, a som veľmi rád, že sa to jednoducho pohlo ďalej. Ja som takisto veľmi rád, aby sa táto kauza vyšetrila, čo vlastne za tým bolo, pretože mne to naozaj nie je jasné, takže v kontexte veci, aby som to vysvetlil, ako to v tej chvíli bolo myslené, a spomínal som to už viackrát. Takže ďakujem pekne, skončil som.